钦定古今图书集成/明伦汇编/皇极典/第242卷 > 《无逸图赋》汪克宽
## 钦定古今图书集成/明伦汇编/皇极典/第242卷 > 《无逸图赋》汪克宽

粤有好古书生，博雅搜奇，阅几上之册，绝编中之韦，
览商周之逸迹，睹汉唐之懿仪，涉猎前昔，究竟无遗。
秘阁主人见而问之曰：“子亦尝闻唐人之《无逸图》乎？
演往圣之箴规，易明君之翫娱，维良相之伟制，实盛
代之弘谟也。盍抽子秘思，摅子远谋，探训诂之赜，阐
方策之腴，摭芳逞妍，而为余赋诸。”书生曰：“唯唯。繄唐”
中叶，实惟明皇，式遏寇攘，克正纪纲。嗣睿而帝，既安
且平。虎皮包刃，鹄板收英。爰得宋璟，股肱之良，敷陈
治道，讨寻宪章。璟乃思曰：“繄！人君之履位，如临深而
捧盈。宜处逸而思囏，宜旰食而遑宁。”于是写《周书无
逸》之图，为唐皇克己之铭。不饰不文，不丹不青，惟取
周公旦之数语，所以戒成王之守成“者也。念圣人之
远虑，惧嗣王之暇逸，献《无逸》之嘉谟，陈艰难于稼穑，
于以戒夫怠荒，于以勉夫兢业，考历代之隆规，敷祖
考之弘绩。”呜呼《七叹》，感慨乎今王之心，不敢五言，鉴
观乎前哲之德。于观逸于游田，再四为之丁宁。生则
逸，生则逸，反复为之戒饬。陈享国之久近，论得寿之
隆啬，是皆以昏为惩，而以善为则也。璟之图之，必精
致而详极；明皇观之，宜亦感省而修慝。矧夫九龄进
《金鉴》之录，蕴古遗《大宝》之箴。贤臣交纳乎忠言，贤君
亦谨于操心。故回奢为俭，戒荒为勤。毁殿庭之绮绣，
却锦坊之织纴。是宜开元之盛治，遂与《贞观》而比伦
也。夫何贤辅既往，侈心遽萌。肆情欲于翫好，易山水
于扆“屏。霓裳羽衣，稔晏安之鸩毒；槃盂觞豆，忘古道
之典刑。弗致萧墙之警，卒罹马嵬之行。盖《无逸》之戒，
明皇不能慎终以如始，是以乐极而患生。方今圣皇
宵衣图治，笃缉熙之学，继纂成之志，有皋夔以论思，
有伊、吕以献替，固不假宋璟之为图，而可以轶成周
之盛治也。”秘阁主人展然而笑曰：“子之述是，盖将致
吾君于唐虞，跻斯世于雍熙，异于图混一而赋《大都》，
陈謟颂而翊佞谀者矣。吾为尔歌之，以发其馀。歌曰：
‘公旦辅周，廑奖劝兮。《无逸》数策，垂宝训兮。宋璟制图，
有条不紊兮。惜哉唐皇，功亏九仞兮。猗欤吾皇，勤劳
克谨兮。保惠黎民，延亿兆而有永兮’。”